Neuvoston päätöslauselma, annettu 19 päivänä tammikuuta 1999, tietoyhteiskunnan kuluttajanäkökohdista



Virallinen lehti nro C 023 , 28/01/1999 s. 0001 - 0003



NEUVOSTON PÄÄTÖSLAUSELMA, annettu 19 päivänä tammikuuta 1999, tietoyhteiskunnan kuluttajanäkökohdista (1999/C 23/01) EUROOPAN UNIONIN NEUVOSTO, joka ottaa huomioon 19 päivänä toukokuuta 1998 annetut neuvoston päätelmät (1), ottaa huomioon komission tiedonannon kuluttajapolitiikan ensisijaisista toimista 1996-1998, ja ottaa huomioon OECD:n ministerien julistuksen kuluttajansuojasta sähköisessä kaupankäynnissä (2) sekä katsoo, että (1) tiedon siirron ja tallentamisen uusien tekniikoiden jatkuvasta kehittämisestä on seurauksena organisatorisia, kaupallisia, teknisiä ja oikeudellisia innovaatioita, jotka koko ajan vaikuttavat huomattavalla tavalla yleisesti yhteiskuntaan, (2) uusilla viestintätekniikoilla on tulevaisuudessa merkittävä vaikutus kaikkien kansalaisten päivittäiseen elämään riippumatta siitä, suhtautuvatko he tähän kehitykseen aktiivisesti vai passiivisesti, (3) uudet tieto- ja viestintätekniikat sekä niihin liittyvä tietoyhteiskunnan kehitys tarjoavat kuluttajille monia mahdollisia etuja, mutta ne luovat myös uusia kaupallisia tilanteita, jotka ovat heille tuntemattomia ja joissa heidän etunsa saattavat vaarantua, (4) kuluttajia koskevat erityisesti seuraaviin asioihin liittyvät seikat: a) käyttömahdollisuudet ja kohtuuhintaisuus, b) laitteiden ja sovellusten kuluttajaystävällisyys ja niiden käyttöön tarvittavat taidot, c) avoimuus sekä tiedon määrän että laadun suhteen, d) rehelliset markkinointikäytännöt, tarjoukset ja sopimusehdot, e) lasten suojaaminen sopimattomalta sisällöltä, f) turvalliset maksujärjestelmät, sähköinen allekirjoitus mukaanlukien, g) mitä oikeudellisia sääntöjä sovelletaan kuluttajien liiketoimiin uudessa toimintaympäristössä sekä lainvalinta että nykyisten säännösten käyttökelpoisuus huomioon ottaen, h) vastuun ja korvausvastuun jakautuminen, i) yksityisyys ja henkilötietojen suoja, j) mahdollisuus käyttää tehokkaita oikaisu- ja riitojenratkaisujärjestelmiä, ja k) tietotekniikka tiedottamisen ja koulutuksen välineenä, (5) luottamuksen herättäminen kuluttajissa on edellytyksenä sille, että kuluttajat hyväksyvät tietoyhteiskunnan ja osallistuvat siihen, (6) tällaisen luottamuksen aikaansaaminen edellyttää, että uuden teknologian osalta tarjotaan samantasoinen suoja kuin perinteisten kuluttajan liiketoimien osalta soveltamalla tietoyhteiskunnan uusiin tuotteisiin ja palveluihin kuluttajapolitiikan nykyisiä periaatteita, erityisesti: a) avoimuutta ja oikeutta saada riittäviä ja luotettavia tietoja ennen liiketointa ja tarvittaessa sen jälkeen, mukaan lukien erityisesti tuotteen toimittajan todennettu henkilöllisyys ja tietojen saaminen liiketoimen kunkin vaiheen aitouden todistamiseksi, b) syrjimättömyyttä tuotteiden ja palvelujen saantimahdollisuuksissa sekä haavoittuvassa asemassa olevien kuluttajien tarpeiden huomioon ottamista, c) kuluttajien suojaamista ei-toivotuilta, harhaanjohtavilta ja epärehellisiltä markkinointikäytännöiltä, mainonta mukaan lukien, ja tukea luotettavien välineiden tarjonnalle, jotta kuluttaja voi valikoida viestintäjärjestelmien sisältöä, d) kuluttajan taloudellisten etujen suojaamista ottamalla huomioon riskien ja korvausvastuun oikeudenmukainen jakautuminen siten, että siinä näkyvät erityisesti toimittajan vastuu kaupankäynnin sähköisten välineiden valinnassa ja kuluttajien kannalta välttämättömät edellytykset harkittujen päätösten tekemiseksi, e) kuluttajien terveyden, turvallisuuden ja yksityisyyden suojaamista, joka käsittää suojan myös henkilötietojen väärinkäyttöä vastaan, f) kuluttajavalistusta ja -kasvatusta, jotta kuluttajat voisivat kehittää tarvitsemiaan taitoja, g) kuluttajien kuulemista kehitettäessä uusia politiikkoja tai sääntelymekanismeja, h) kuluttajien edustusta asiaankuuluvissa seuranta- ja valvontaelimissä, (7) neuvoston käsityksen mukaan Euroopan yhteisön tasolla tärkeimmät keinot varmistaa kuluttajien etujen täysi huomioon ottaminen tietoyhteiskunnassa ovat kuluttajanäkökohtien ja erityisesti edellä mainittujen kuluttajapolitiikan periaatteiden sisällyttäminen kaikkiin asiaankuuluviin yhteisön politiikkoja koskeviin aloitteisiin, (8) voimassa olevaa, näitä kysymyksiä koskevaa yhteisön oikeutta ja sen täytäntöönpanemiseksi annettuja kansallisia säädöksiä voidaan soveltaa kuluttajan liiketoimiin uusissa tietoyhteiskunnan olosuhteissa, (9) säännöksiä muun muassa suojasta sähköisen kaupankäynnin alalla on jo annettu erityisesti kuluttajansuojasta etäsopimuksissa 20 päivänä toukokuuta 1997 annetussa Euroopan parlamentin ja neuvoston direktiivissä 97/7/EY (3), (10) kuluttajien olisi tietotekniikan välityksellä tapahtuvien kansainvälisten liiketoimien kyseessä ollen voitava yhteisön lainsäädännön sekä Brysselin ja Rooman yleissopimusten puitteissa nauttia vakituisen asuinmaansa lainsäädännön tarjoamasta suojasta ja mahdollisuudesta hakea vaivatta muutosta erityisesti vakituisessa asuinmaassaan; neuvosto on tietoinen, että komissio on ehdottanut direktiiviä kuluttajille suunnattujen rahoituspalvelujen etämarkkinoinnista ja että se on ilmoitttanut harkitsevansa muita mahdollisia aloitteita lainsäädännön yhdenmukaistamiseksi tällä alalla, (11) yhteisön tätä alaa koskevassa politiikassa olisi otettava asianmukaisella tavalla huomioon yhteisön monikielisyys ja monikulttuurisuus, (12) kuluttajajärjestöillä ja asianmukaisilla julkisilla elimillä on tärkeä tehtävä kuluttajien etujen suojaamisessa uusissa olosuhteissa sekä tietopalvelujen ja -sisältöjen tuottamisessa, erityisesti yhteensovitetun toiminnan avulla; myös yrityksillä voi olla tärkeä tehtävä erityisesti käytännesääntöjen välityksellä, (13) yhteisön olisi toimittava aktiivisesti kansainvälisellä tasolla sen varmistamiseksi, että sen hyväksymät kuluttajansuojastandardit turvataan tietoyhteiskuntaa kehitettäessä, I. KEHOTTAA KOMISSIOTA 1. tarkastelemaan nykyistä yhteisön kuluttajalainsäädäntöä tietoyhteiskunnan mukanaan tuomissa uusissa olosuhteissa voidakseen tunnistaa sekä tietoyhteiskunnan erityisiä ongelmia koskevat mahdolliset aukot kyseisessä lainsäädännössä että mahdolliset lisäsääntelyä edellyttävät alueet, 2. toteuttamaan kaikki tarvittavat toimenpiteet varmistaakseen kuluttajien etujen täysimääräisen huomioon ottamisen kaikissa komission tekemissä nykyisissä ja tulevissa tietoyhteiskuntapolitiikkoja koskevissa ehdotuksissa, 3. toteuttamaan kaikki mahdolliset yhteisön oikeuden ja yhteisön kansainvälisten velvoitteiden mukaiset toimenpiteet, jotta varmistetaan, että kuluttajat voivat luottaa Brysselin ja Rooman yleissopimuksissa määrättyihin asiaankuuluviin oikeuksiin, muun muassa niihin, jotka koskevat asuinmaan lainsäädännön sovellettavuutta ja vaivatonta mahdollisuutta vedota kansallisiin tuomioistuimiin, ja että kyseisiä oikeuksia tarvittaessa vahvistetaan, 4. kannustamaan kuluttajajärjestöjä kehittämään uusien tekniikkojen käyttöä keinona tarjota palvelujaan kuluttajille ja tarkastelemaan mahdollisuuksia kehittää yhteisiä toimia tällä alalla, 5. toimittamaan Euroopan parlamentille ja neuvostolle edellä mainittujen tavoitteiden saavuttamiseksi toteutetuista toimista kertomuksen, johon on tarvittaessa liitettävä aiheellisia toimia koskevia ehdotuksia, II. ON YHTÄ MIELTÄ SIITÄ, ETTÄ 1. neuvosto valmistelee tässä päätöslauselmassa esitettyjen suuntaviivojen pohjalta yhteiset tai yhdenmukaistetut jäsenvaltioiden kannat tietoyhteiskuntaan liittyvistä kysymyksistä kansainvälisissä yhteyksissä käytäviin keskusteluihin ja erityisesti kuluttajansuojaa sähköisessä kaupankäynnissä koskevien OECD:n suuntaviivojen kehittämiseen, 2. neuvosto tarkastelee säännöllisin väliajoin kuluttajien aseman kehitystä sekä kuluttajia tietoyhteiskunnassa kohtaavia riskejä ja mahdollisuuksia. (1) Neuvoston (televiestintä) 19. toukokuuta 1998 antamat ja neuvoston (talous- ja raha-asiat) 5. kesäkuuta 1998 hyväksymät päätelmät. (2) OECD:n ministerien julistus Ottawassa 8. lokakuuta 1998 pidetyssä ministerikonferenssissa, jonka aihe oli: "Rajaton maailma: maailmanlaajuisen sähköisen kaupankäynnin mahdollisuuksien toteuttaminen". (3) EYVL L 144, 4.6.1997, s. 19.